旃檀四十二臂觀音贊
作者：釋德洪
朝代：宋

paragraphs: 汝意有言，枯杌作鬼。
我心不生，髑髏則水。
乃知妄覺，一法成二。
湛然圓明，百千一耳。
稽首大士，應物而形。
随其小大，如谷答聲。
千臂執持，千眼觀照。
以無心故，受用俱妙。
臂如青春，藏於化身。
随其枝葉，疏密精神。
唯此瑞相，四十二臂。
不越徑寸，莊嚴畢備。
清凉寶月，或慈或威。
如欲舉足，花輪乘之。
碧螺之間，有佛儼容。
如蟭螟蟲，巢蚊睫中。
隱于石間，顯出蚌蛤。
以無礙慈，不擇清濁。
我觀震旦，種性猛利。
由聞思入，甘露滅地。
願加被我，障盡心開。
如觀世音，無礙辯才。
我說此偈，萬象合掌。
何以無礙，敲空作響。